FW se Nobelprys-medalje gesteelVoormalige presidente Nelson Mandela en FW de Klerk. Die medalje wat oudpres. FW de Klerk in 1993 vir die Nobelprys vir Vrede ontvang het, is ná sy dood uit sy huis in Kaapstad gesteel. Die medalje van 18 karaat herwonne goud is in April vanjaar tydens ŉ inbraak by sy huis gesteel, het Brenda Steyn, nalatenskapbestuurder van die FW de Klerk-stigting, Woensdag bevestig. De Klerk se weduwee, Elita Georgiadis, vermoed ŉ voormalige huiswerker wat sewe jaar lank vir die gesin gewerk het, is verantwoordelik vir die diefstal. Die diefstal is reeds in April by die polisie in Kaapstad aangemeld. Maroela Media het vroeër vandag ŉ navraag aan die polisie gerig rakende die saak en wag steeds op terugvoer. De Klerk, president van 1989 tot 1994, is in November verlede jaar in die ouderdom van 85 oorlede nadat mesotelioom, ŉ soort kanker wat die weefsel in die longe aantas, by hom gediagnoseer is. De Klerk en oudpres. Nelson Mandela het destyds gesamentlik die Nobelprys vir Vrede in Oslo, Noorweë, ontvang “vir hul werk vir die vreedsame beëindiging van die apartheidsregime, en vir die lê van die grondslag vir ŉ nuwe demokratiese Suid-Afrika”. Dít nadat De Klerk Mandela in 1990 uit die tronk laat vrylaat het. Mandela is in 1994 tot Suid-Afrika se eerste swart president verkies.